Få kunstværker med lyd på væggen

B &O har plukket en lavthængende frugt, men gør det med stil. Med kampagnen Art of the A9, skal den store overflade på Beosound A9-højttaleren udsmykkes – og det gøres af anerkendte kunstnere. En højttaler, der på sine tre ben allerede bringer tankerne hen på et staffeli.

En af kunstnerne er den danske billedkunstner (og tidligere frontmand i bandet Kashmir) Kasper Eistrup. Hans fortolkning, Cacophonia, kombinerer fragmenter fra kunstværker, der tilsammen skal danne et nyt udtryk.

Han har valgt en unik kobber-tone til aluminiumsringen, der danner rammen om “lærredet”, ligesom han har signeret bagstykket på højttaleren. Den kan enten stilles som et selvstædigt objekt i et rum, eller monteres på væggen som et traditionelt maleri.

– Det er et privilegie at få lov til at kombinere mine to største passioner; billeder og lyd, og jeg er meget glad for det endelige resultat, siger Kasper Eistrup.

Cacophonia hedder Kasper Eistups bud på et kunstværk til A9.

Eistrup er – i hvert fald indtil videre – den eneste dansker, blandt en håndfuld af udenlandske billedkunstnere, som er blevet inviteret til at deltage i Art of the A9. Du kan se de øvrige på B&O’s hjemmeside.

Beosound A9 Cacophonia kan opleves ved selvsyn hos Bang & Olufsen-butikker over hele Danmark.